Sayohatlar uchun eng yaxshi pasportlarning yangi reytingi e’lon qilindi

Passport Index saytida pasportlarning aktual reytingi e’lon qilindi, u ushbu pasport egalari uchun chegaralarning ochiqligi nuqtai nazaridan tuzilgan, deb yozadi National Geographic.

Pasport reytingi 193 ta mamlakat va 6 ta hudud kiradigan BMT ro‘yxatiga asoslangan. Ballar u yoki bu mamlakat fuqarosi oldindan rasmiylashtirilmagan vizasiz kirishi mumkin bo‘lgan har bitta davlat uchun beriladi. Butunlay vizasiz rejimlar ham, vizani uchib kelgan aeroportdan olish imkoniyati ham hisobga olinadi.
So‘nggi yilda vaziyat umuman olganda sezilarli ravishda o‘zgarmagan: dunyoning ko‘pchilik chegaralari ochiq bo‘lgan eng “qudratli” pasportlar sohiblari G‘arbiy Yevropa va Shimoliy Amerika fuqarolari bo‘lib qolmoqda; Osiyo mamlakatlari orasida Singapur, Janubiy Koreya va Yaponiya yetakchilik qilmoqda.
Yaqin Sharq mamlakatlari fuqarolari uchun esa eng kam mamlakatlar chegaralari ochiq. Afg‘onistonliklar bor-yo‘g‘i 22 ta mamlakatga vizasiz safar qila oladi, Pokistonda esa ushbu ko‘rsatkich 25 taga, Iroqda 26 taga teng.
Reytingda eng sezilarli sakrashni Ukraina amalga oshirdi: ilgari uning fuqarolari vizasiz 85 ta mamlakatga bora olgan bo‘lsa, Yevroittifoqning tarixiy qaroridan keyin endi ularning soni 119 taga yetdi. Natijada Pasport reytingida Ukraina 48-o‘rindan 30-ga chiqib oldi. Yevropaga vizasiz kirish uchun yaqinda ruxsat olgan yana bir mamlakat — Gruziya pasporti sohiblari 104 ta mamlakatga vizasiz bora oladi.
Shuningdek, qator hukumatlararo bitimlar natijasida rossiyaliklar endi 108 ta mamlakatga vizasiz tashrif buyura oladi (avval 98 ta edi).